ועדת הכלכלה, כנסת 25, פרוטוקול מספר 57, 2023-03-20 00:00

שלום דנינו: שלום חברים, אנחנו פותחים את הדיון בנושא: החלת דין רציפות על הצעת חוק הגנת הצרכן (תיקון מס' 65) (סימון תוצרת חקלאית שאינה ארוזה מראש), התשפ"ב–2022

שלום דנינו:  רם בן ברק, אתה רוצה להציג את החוק?         

רם בן ברק: כן

רם בן ברק:  תודה רבה, אדוני היושב-ראש

רם בן ברק:  בכנסת הקודמת – אופוזיציה וקואליציה יחד – הנחנו הצעת חוק שגם עברה בקריאה הטרומית

רם בן ברק:  ההצעה אומרת שכמו כל דבר שאנחנו קונים ורוכשים, אנחנו רוצים לדעת איפה זה נעשה ומאיפה זה בא

רם בן ברק:  כמו החולצה שאנחנו לובשים, שמקפידים לרשום אם היא נתפרה באנגליה או בסין, וכמו מכונית שאנחנו קונים ורוצים לדעת איפה הרכיבו אותה

רם בן ברק:  על אחת כמה וכמה, מוצרי מזון שנקנים בסופר

רם בן ברק:  אם אתה קונה לא באריזה מקורית, אין לך מושג מאיפה זה בא

רם בן ברק:  כך, למשל, העגבניות

רם בן ברק:  אם אתה קונה עגבניות, יכול להיות שהן גודלו בארץ על פי תקנים ישראלים, ויכול להיות שגידלו אותם בעזה על פי תקנים עזתיים ובטורקיה על פי תקנים אירופים

רם בן ברק:      טוב לצרכן שיידע מה הוא קונה, וזה יעזור מאוד, כמובן, לחקלאות הישראלית

רם בן ברק:  בקהל הישראלי יש הרבה אנשים שרוצים לעזור לחקלאים ישראלים ורוצים לקנות דווקא תוצרת ישראלית, אבל המרכיב החשוב ביותר הוא, כמובן, שאנשים יידעו מה הם קונים ומה יש בפנים

רם בן ברק:  לכן, אני מקווה שזה יעבור ויאושר בכנסת הנוכחית

רם בן ברק:  תודה

שלום דנינו: אלון, אתה רוצה להוסיף?     

אלון שוסטר: כן

אלון שוסטר:  כפי שאתה יודע, היושב-ראש, אנחנו נמצאים במאבק גדול ליישום הרפורמה הגדולה, וחלק מההסכמות שהתקבלו היה החקיקה הזאת, שלצערי לא התקדמה ממגוון סיבות

אלון שוסטר:  זאת הזדמנות להוכיח רצון טוב; זאת הזדמנות לעשות מהלך משותף – אופוזיציה-קואליציה – בנושא שהוא קונצנזואלי מהסיבות שחברי ציין

אלון שוסטר:  בואו נתקדם

שלום דנינו: ביום שישי עשינו קבלת שבת במושב אוהד, אצל אחד השותפים שלנו במשפחה באחד העסקים

שלום דנינו:  קודם כול, הארוחה הייתה מצוינת, מתוצרת הארץ

שלום דנינו:  הוא מקבל עגבניות, אחד הגדולים במשק

שלום דנינו:  מושב אוהד מייצר כ-45%

שלום דנינו:  זה היה כזה כייף לראות את מה שמייצרים פה

שלום דנינו:  קודם כול, זה ריסוס ביולוגי ולא כימי

שלום דנינו:  העגבניות באמת מדהימות, ולא משנה שהוא מגדל עגבנייה תמר ובארוחה קיבלנו שרי, שהוא לא מגדל

אלון שוסטר: אדוני היושב-ראש, לא אכלתי ארוחת בוקר

אלון שוסטר:  תעצור כאן עם התיאורים הפלסטיים

שלום דנינו: הפלפלים והקלמנטינות

שלום דנינו:  חוץ מאחיזה בקרקעות, זה תחום שהוא כייף ואני חושב שהוא יתרום

רם בן ברק: אם כבר פתחת, צריך להגיד שכאשר אנחנו מסתכלים על החקלאות הישראלית ורוצים לפתח אותה מהסיבות שאתה ציינת – אחיזה בקרקע, עצמאות כלכלית

רם בן ברק:  אתה יודע, בעקבות רעידת האדמה בטורקיה, הטורקים הפסיקו יבוא של עגבניות

רם בן ברק:  מדינה לא יכולה לסמוך רק על יבוא, ואנחנו צריכים לתת לחקלאים שלנו, כמו שניסינו להוביל ברפורמה האחרונה, תנאים הוגנים לתחרות הוגנת למול חקלאים אחרים

רם בן ברק:  שהשוק יהיה פתוח לגמרי, אבל שהתנאים יהיו הוגנים

שלום דנינו: ראינו שם עוד תופעה, וזה היה ממש מעניין לראות

שלום דנינו:  זה לא קשור לחוק, חברים, אבל אנחנו נהנים לדבר על חקלאות

שלום דנינו:  הוא עשה משהו תקדימי, והוסיף עוד 70 חלקות, כל אחת של 50-30 דונם

שלום דנינו:  איך הוא עשה את זה? זה פרויקט גדול, ואמרתי לו שאנחנו צריכים לדון בו בוועדת הכלכלה, ולראות אם אפשר לשכפל את הרעיון הזה

שלום דנינו:  חוץ מהרחבות, שזה בתים, הוא עשה משהו במשקים

שלום דנינו:  זה היה יפה מאוד, ובלט שם

שלום דנינו:       מישהו רוצה להתייחס?     

שרון ניר: הוסכם בוועדת שרים לחקיקה, שהליך החקיקה ייעשה בתיאום עם משרד הכלכלה והתעשייה

שרון ניר:  אנחנו מבקשים לוודא שאכן כך

שלום דנינו: בסדר

שלום דנינו:  דבר נוסף

שלום דנינו:  ראינו שהמחיר שהוא מקבל בעד השיווק של העגבנייה מאוד מאוד נמוך ביחס למחיר שלה בסופר

שלום דנינו:  הם עשו תרגיל, וכאילו בנו חברת שיווק שלהם

שלום דנינו:  הם משווקים ושאלתי אותו איפה הוא מרוויח יותר: בגידול של העגבנייה או בחברת השיווק

שלום דנינו:  לא היה ספק איפה הוא מרוויח

רם בן ברק: זאת אחת הלקונות

שלום דנינו: עוד מישהו רוצה להתייחס?     

איתי עצמון: רציתי לשאול את נציגי הממשלה לגבי החלטת ועדת השרים, שקובעת שהצעת החוק תקודם בהסכמת משרד הבריאות, וכפי שנאמר כאן, בתיאום עם משרד הכלכלה והתעשייה

איתי עצמון:  מדוע משרד הבריאות רלוונטי?     

הילה דוידוביץ'- בלומנטל: לדעתי זאת טעות

הילה דוידוביץ'- בלומנטל:  משרד הבריאות אחראי על התקן של סימון מזון, אבל לא על סוג המזון המדובר

הילה דוידוביץ'- בלומנטל:  לדעתי, הכוונה הייתה לחקלאות, אבל נבדוק מה הפרוצדורה

שלום דנינו: ואז התיקון יהיה בלי זה?         

הילה דוידוביץ- בלומנטל: לא

הילה דוידוביץ- בלומנטל:  בכל מקרה, משרד החקלאות מעורב בנושא

הילה דוידוביץ- בלומנטל:  הייתה עבודה ממשלתית בין משרד הכלכלה למשרד החקלאות לאחר שהוגשה ההצעה בכנסת הקודמת

הילה דוידוביץ- בלומנטל:  הם באמת הציגו עמדה בוועדת השרים

איתי עצמון: אחד הגלגולים של הצעת החוק היה לפיקוח על ייצור הצמח ושיווקו, זה בכלל חוק בפיקוח משרד החקלאות

הילה דוידוביץ- בלומנטל: כנראה יש פה טעות סופר

הילה דוידוביץ- בלומנטל:  נבדוק מה הפרוצדורה לשנות, אם עוד אפשר

הילה דוידוביץ- בלומנטל:  לדעתי, במהות ממש זאת הכוונה

דב יוסף: בוקר טוב, אני משירות המזון הארצי, משרד הבריאות

דב יוסף:  לפי גורמי המקצוע, מבחינתנו, התיקון לחוק הוא הצהרתי והוא לא מפורט עד כדי שנבין איך הולכים להיות הפיקוח והאכיפה

דב יוסף:  מבחינת התשתית של העקיבות, היא כבר הונחה בחוק ההגנה על בריאות הציבור (מזון), כך שמבחינת עקיבות לא תהיה בעיה

דב יוסף:  עם זאת, חשבנו שלעניין הצמחים – פירות וירקות – האכסניה המתאימה יותר היא חוק פיקוח על הצמח וייצורו ולא בחוק הגנת הצרכן

דב יוסף:       לגבי מזון בתפזורת שמקורו מן החי, זה מהווה איזשהו אתגר בפן האכיפתי, מכיוון שכיום יש חסר בכוח אדם מיומן, שמסוגל להבדיל בין סוגי הבשר והמקור שלהם, מדינת הייצור

דב יוסף:  במיוחד בדגים, זיהוי וסוג ארץ המקור נתון למעבדות, ויש מעבדה אחת שעושה את זה, בבית דגן

דב יוסף:  יש מספר וטרינרים מאוד מצומצם במשרד הבריאות שעושה את זה

דב יוסף:  זה בנוגע לפרטים של האכיפה

שלום דנינו: במסגרת הדיון בחוק תעבירו את כל הנקודות האלה

דב יוסף: מבחינתנו, אין לנו התנגדות לסמן ארץ מקור

שלום דנינו: זה עיקר החוק, באמת לסמן

ינון אזולאי: רק בשביל להבהיר, התכנסנו פה בדיון רק בשביל לאשר דין רציפות ולא מעבר לכך

שלום דנינו: ברור, ברור

ינון אזולאי: את כל השאר אנחנו יודעים

ינון אזולאי:  גם בפעם שעברה הייתה התנגדות אחרי שהייתה הסכמה, ואנחנו יודעים שצריך להידבר

ינון אזולאי:  נשמח מאוד להידברות של המשרדים על מנת להוציא משהו טוב תחת ידה של הכנסת

שלום דנינו: בסדר

שלום דנינו:  אם אין עוד הערות נעבור להצבעה, כי זה באמת הפורמט של הוועדה

שלום דנינו:       יש מתנגדים? יש נמנעים? מי בעד

שלום דנינו: אושר

שלום דנינו: הוועדה אישרה החלת דין רציפות ב-5 קולות בעד, אפס מתנגדים ואפס נמנעים

שלום דנינו:       תודה רבה לכם, הישיבה נעולה